KOMISSION ASETUS (ETY) N:o 771/85,
annettu 26 päivänä maaliskuuta 1985,
julkisesti varastoidun rasvattoman maitojauheen myynnistä annetun asetuksen (ETY) N:o 2213/76 muuttamisesta ja asetuksen (ETY) N:o 399/85 kumoamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(), sellaisena kuin se on viimeksi muutettuna asetuksella (ETY) N:o 591/85(), ja erityisesti sen 7 artiklan 5 kohdan,
sekä katsoo, että
komission asetuksen (ETY) N:o 2213/76(), sellaisena kuin se on viimeksi muutettuna asetuksella (ETY) N:o 79/85(), 1 artiklassa määritetään interventioelinten ostaman rasvattoman maitojauheen markkinoille saattamisen edellytykset; sen soveltaminen keskeytettiin komission asetuksella (ETY) N:o 399/85(); ottaen huomioon rasvattoman maitojauheen hintojen viimeaikainen kehitys yhteisön markkinoilla, mainittua artiklaa olisi jälleen sovellettava,
rasvattoman maitojauheen uudelle markkinointivuodelle vahvistettujen uusien hintojen perusteella tapahtuvan mahdollisen keinottelun välttämiseksi olisi toisaalta rajoitettava jäsenvaltioiden interventioelinten myytäväksi saattaman rasvattoman maitojauheen määrä ennen 1 päivää tammikuuta 1984 varastoon saapuneeseen määrään ja toisaalta lyhentää rasvattoman maitojauheen haltuunotosta säädettyä ajanjaksoa,
asetuksen (ETY) N:o 2213/76 2 artiklan 1 kohdassa säädetään toimijoiden, jotka osallistuvat rasvattoman maitojauheen markkinoilta tuleviin toimituksiin osana elintarvikeapujärjestelyjä, mahdollisuudesta ostaa interventiolta tietty määrä rasvatonta maitojauhetta ostohintaan, jota on alennettu 3 ECUlla 100 kilogrammaa kohden; ottaen huomioon markkinoiden kehitys on syytä poistaa tämä mahdollisuus; mahdollisuus on kuitenkin säilytettävä toimijoiden osalta, jotka edelleen saavat siitä edun huolimatta asetuksessa (ETY) N:o 399/85 säädetystä keskeytyksestä, toisin sanoen toimijoiden osalta, jotka oli nimetty 16 päivänä helmikuuta 1985, ja
tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Kumotaan asetus (ETY) N:o 399/85.
2 artikla
Muutetaan asetus (ETY) N:o 2213/76 seuraavasti:
1. Korvataan 1 artikla seuraavasti:
"1 artikla
Jäsenvaltioiden interventioelimet myyvät kaikille asianomaisille tahoille hallussaan pitämää rasvatonta maitojauhetta, joka on saapunut varastoon ennen 1 päivää tammikuuta 1984."
2. Korvataan 2 artiklan 1 kohta seuraavasti:
"1. Rasvaton maitojauhe myydään:
a) vapaasti varastosta interventioelimen myyntisopimuksen tekohetkellä soveltamaan ostohintaan korotettuna 3 ECUlla 100 kilogrammaa kohden;
b) vähintään 10 tonnin suuruisina erinä."
3. Korvataan 3 artiklan 1 kohdan ensimmäinen alakohta seuraavasti:
"Ostaja ottaa haltuunsa rasvattoman maitojauheen 15 päivän määräajan kuluessa päivästä, jona myyntisopimus tehdään."
3 artikla
Ostajilla, jotka esittävät todisteen siitä, että interventioelin on ennen 16 päivää helmikuuta 1985 nimennyt kyseiset ostajat toimittamaan markkinoilta tulevaa rasvatonta maitojauhetta asetuksen (ETY) N:o 1354/83 mukaisesti, on oikeus ostaa asetuksen (ETY) N:o 2213/76 nojalla enintään samansuuruinen määrä rasvatonta maitojauhetta vapaasti varastosta hinnalla, joka on myyntisopimuksen tekohetkellä sovellettu ostohinta alennettuna 3 ECUlla 100 kilogrammaa kohden. Ostosopimus tehdään kuukauden kuluessa kyseisen elintarvikeavun toimittamiselle vahvistetun lastausajan päättymisestä.
4 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä maaliskuuta 1985.